b'\n_START_ARTICLE_\nSpomen-park \xc5\xa0ubi\xc4\x87evac\n_START_PARAGRAPH_\nSpomen-park \xc5\xa0ubi\xc4\x87evac (poznat i pod imenom Spomen-park strijeljanih i spomenik Radi Kon\xc4\x8daru i drugovima) je memorijalni park u \xc5\xa0ubi\xc4\x87evcu, predjelu grada \xc5\xa0ibenika, gdje su talijanski fa\xc5\xa1isti od 1941. do 1943. godine vr\xc5\xa1ili strijeljanja mnogih rodoljuba i antifa\xc5\xa1ista. Spomen-park je sve\xc4\x8dano otvoren 1962. godine. Autori spomenika unutar parka su kipar Kosta Angeli Radovani i arhitekt Zdenko Kolacio.\n_START_SECTION_\nPovijest\n_START_PARAGRAPH_\n\xc5\xa0ibenik su 15. travnja 1941. godine okupirale talijanske fa\xc5\xa1isti\xc4\x8dke snage. U \xc5\xa1ibenskom zatvoru je do kapitulacije Italije bilo zatvoreno do 6300 ljudi iz Dalmacije, od kojih je 200 bilo osu\xc4\x91eno na smrt. Njih 43 bilo je strijeljano na \xc5\xa0ubi\xc4\x87evcu. Dana 22. svibnja 1942. godine, fa\xc5\xa1isti su na istom mjestu strijeljali Radu Kon\xc4\x8dara i jo\xc5\xa1 25 antifa\xc5\xa1ista._NEWLINE_Poslije rata, prostor je ure\xc4\x91en u spomen-park, a 1961. godine podignut je spomenik Radi Kon\xc4\x8daru i drugovima. Na dvadesetu godi\xc5\xa1njicu strijeljanja Kon\xc4\x8dara i 25 antifa\xc5\xa1ista, 22. svibnja 1962. godine, spomen-park je bio sve\xc4\x8dano otvoren._NEWLINE_Od 1990-ih, spomen-park je zapu\xc5\xa1ten i polagano propada. Godine 2009., sprovedena je akcija \xc4\x8di\xc5\xa1\xc4\x87enja spomen parka od grafita.\n_START_SECTION_\nOpis parka\n_START_PARAGRAPH_\nNa ulazu u park stoji bron\xc4\x8dani reljef sa prikazom skupine od jedanaest ljudskih figura, postrojenih uza zid, u prizoru i stavu \xc4\x8dekanja na strijeljanje. Pokraj figura stoji vijore\xc4\x87a zastava s motivom petokrake zvijezde._NEWLINE_Sredi\xc5\xa1nji motiv unutar parka je spomenik Radi Kon\xc4\x8daru i drugovima. Podignut je 1961. godine. Kosta Angeli Radovani je spomenik ostvario u obliku kristali\xc4\x8dnog stupa s predod\xc5\xbebom ljudske figure, ali u \xc4\x8distoj geometrijskoj shematici. Spomenik je \xc4\x8dista pro\xc4\x8di\xc5\xa1\xc4\x87ena forma \xc5\xa1to djeluje snagom volumena i o\xc5\xa1trim lomovima svjetla na rezanim bridovima mase._NEWLINE_Iza spomenika stoji red od desetak betonskih stupova za koje su fa\xc5\xa1isti vezivali svoje \xc5\xbertve i zatim ih strijeljali.'